ROZHODNUTIE RADY
zo 14. marca 2005,
ktorým sa Cyperskej republike povoľuje uplatňovať opatrenie odchyľujúce sa od článku 11 šiestej smernice Rady 77/388/EHS o zosúladení právnych predpisov členských štátov týkajúcich sa daní z obratu
(2005/259/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na šiestu smernicu Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (1), a najmä na jej článok 27 ods. 1,
so zreteľom na návrh Komisie,
keďže:
(1)
V liste zaevidovanom generálnym sekretariátom Komisie dňa 11. novembra 2004 požiadala Cyperská republika o povolenie na uplatňovanie opatrenia pred pristúpením k Európskej únii, a ktoré sa odchyľuje od článku 11 časť A ods. 1 písm. a) smernice 77/388/EHS.
(2)
Cieľom výnimočného opatrenia je čeliť obchádzaniu daňových povinností prostredníctvom manipulácie hodnoty dodávok, ktoré podliehajú dani z pridanej hodnoty (ďalej len DPH).
(3)
Opatrenie sa uplatňuje len v prípade, ak môžu správne orgány na základe faktov dospieť k záveru, že stanovenie zdaniteľného základu stanoveného v článku 11 časť A ods. 1 písm. a) uvedenej smernice bolo ovplyvnené rodinným, obchodným či právnym prepojením medzi dodávateľom a príjemcom. Správne orgány by nemali v tejto záležitosti konať výlučne len na základe predpokladov a zúčastneným stranám by malo byť umožnené predložiť protichodné dôkazy v prípade, ak namietajú voči výške trhovej hodnoty stanovenej správnymi orgánmi.
(4)
Ide o presne zacielené opatrenie, ktoré možno uplatniť len v prípade splnenia určitých podmienok a zistenia skutočnej straty dane, a z tohto dôvodu je toto opatrenie úmerné sledovanému cieľu.
(5)
Podobné odchýlky boli udelené iným členským štátom a ukázali sa byť účinným nástrojom v boji proti obchádzaniu daňových povinností.
(6)
Odchýlka zaručí výšku DPH splatnej pri konečnej spotrebe a nebude mať žiaden negatívny vplyv na vlastné zdroje Spoločenstva pochádzajúce z DPH,
PRIJALA TOTO ROZHODNUTIE:
Článok 1
Týmto sa Cyperskej republike povoľuje, odchylne od článku 11 časť A ods. 1 písm. a) smernice 77/388/EHS, používať hodnotu na voľnom trhu ako zdaniteľný základ dodávky, za okolností opísaných v článku 2.
Článok 2
Hodnotu na voľnom trhu možno uplatňovať v prípade splnenia všetkých týchto podmienok:
1.
Zaplatená protihodnota je menšia ako hodnota dodávky na voľnom trhu.
2.
Príjemca dodávky nemá nárok na celkový odpočet.
3.
Medzi dodávateľom a príjemcom existuje rodinné, obchodné alebo právne prepojenie, ako je vymedzené vnútroštátnymi právnymi predpismi.
4.
Na základe viacerých faktov možno dospieť k záveru, že stanovenie zdaniteľného základu uvedeného v článku 11 časť A ods. 1 písm. a) smernice 77/388/EHS bolo ovplyvnené rodinným, obchodným či právnym prepojením.
Článok 3
Povolenie udelené podľa článku 1 stráca platnosť dňom nadobudnutia účinnosti smernice o racionalizácii odchýliek podľa článku 27 smernice 77/388/EHS, ktoré čelia obchádzaniu DPH prostredníctvom ohodnotenia dodávok prepojenými osobami, alebo 1. júna 2009, podľa toho, ktorý prípad nastane skôr.
Článok 4
Toto rozhodnutie je určené Cyperskej republike.
V Bruseli 14. marca 2005